text: Regionen bygger nyt p-hus til 45 millioner kroner
  28 november 2017 kl. 04.58
  Vejle Sygehus får nyt parkeringshus med plads til 300 biler. Det sker, fordi et stigende antal patienter bliver behandlet på sygehuset.
  Nu er det måske snart slut med at kredse rundt for at finde en ledig parkeringsplads ved Vejle Sygehus. Region Syddanmark vedtog på mandagens regionsrådsmøde at afsætte 45 millioner kroner til et nyt p-hus.
  Behovet for p-pladser har de seneste år været stigende, og selvom der i 2010 blev bygget et parkeringshus med 726 pladser, har det ikke været nok.
  - Når man er på vej til undersøgelse eller behandling på et sygehus, befinder man sig ofte i en sårbar situation. Så har man ikke brug for at lede efter en parkeringsplads, siger regionsrådsformand Stephanie Lose i en pressemeddelelse.
  Selve byggeriet forventes at gå i gang i maj 2018. De nye parkeringspladser kan efter planen tages i brug i sommeren 2019.
  